ཤྲཱི་བཛྲ་ཀུ་མཱ་ར་ན་མོ། ཐབས་ཀྱི་སྤྱོད་པས་འགྲོ་དོན་དུ། །ཞེས་པས་དོན་མཐའ་སྤྱོད་པའི་ལུང་སྟེ། སྤྱོད་པ་ལ་གསུམ་སྟེ། རྒྱ་ཆུང་བ་སྨན་པའི་སྤྱོད་པ། རྒྱ་ཆེ་བ་བསམ་གྱིས་མི་ཁྱབ་པའི་སྤྱོད་པ། ཁྱད་འཕགས་རྨད་དུ་བྱུང་བའི་སྤྱོད་པའོ། །དང་པོ་ནི། ཉན་ཐོས་ཀྱིའོ། །གཉིས་པ་ནི། བོ་དྷི་ས་ཏྭའི་སྤྱོད་པའོ། །གསུམ་པ་ནི་གསང་སྔགས་ཀྱི་སྤྱོད་པ་སྟེ། དེ་ལ་གསུམ། གཉིས་མེད་ལྟ་བའི། །རླབས་ཆེན་ཐབས་ཀྱི། གདུག་པ་འདུལ་བའི་སྤྱོད་པའོ། །དང་པོ་ནི། མྱང་འདས་ལས། གཉིས་མེད་ལྟ་བ་གདིང་དུ་གྱུར། །སྤྱོད་པ་རླབས་ཆེན་ཐབས་སུ་སྤྱོད། །ཕྲིན་ལས་ཐོགས་མེད་སྙིང་རྗེས་སྤྱོད། །དམ་ཚིག་ཉོན་མོངས་དུག་ལྔ་སྒྲོལ། །སྒྲུབ་པ་གཉིས་མེད་རྒྱལ་པོ་སྒྲུབ། །ཤེས་རབ་རྣམ་གསུམ་རྗེས་སུ་བསྒྲུབ། །ཕྱི་ནང་བཀའ་བརྒྱུད་དོན་ལ་མཁས། །ཐེག་པ་རིམ་པ་དགུ་ལ་བྱང་། །གཡེང་བ་མེད་པའི་སྒོམ་པ་ལ། །དམ་ཚིག་འཇིག་པའི་མཁར་བཞིན་བསྲུང་། །རྫས་དང་སྔགས་རྒྱ་རྟག་ཏུ་འཆང་། །ཕུང་པོ་ལྔ་ཡི་དཀྱིལ་འཁོར་དུ། །སྒྱུ་མ་འདྲ་བའི་ཚུལ་དུ་བསྒོམ། །སེམས་ནི་ཆོས་ཉིད་ངང་ལ་གནས། །འཛབ་དང་ཕྱག་རྒྱ་རྒྱུན་མི་གཅོད། །ཕྲིན་ལས་བྱེ་བ་རྣམ་པར་འབྱེད། །གང་ལ་དམིགས་པ་སྒྲུབ་ཅེས་བཤད། །ཡིད་ལ་བསམ་པ་ཅི་ཡང་འགྲུབ། །ཅེས་པ་དེ་རྣམས་གཉིས་མེད་ལྟ་བའི་སྤྱོད་པ་ཡིན་ནོ། །གཉིས་པ་ནི། དུག་ལྔ་པོ་དེ་རྡོ་རྗེ་གཞོན་ནུའི་སྤྱོད་པ་ཡིན་ཏེ། ཐབས་རིག་པ་ཡེ་ཤེས་ཀྱིས་འདོད་ཆགས་ལ་འདོད་ཆགས་ལམ་དུ་ཁྱེར་བའི་ཡབ་ཡུམ་ཞལ་སྦྱོར་དུ་བསྟན་པ་ནི་ལྷན་སྐྱེས་ཡེ་ཤེས་སུ་མཚོན་པའོ། །ཞེ་སྡང་ཅན་ལ་ཞེ་སྡང་ལམ་ཁྱེར་གྱི་སྤྱོད་པ། ཁྲོ་གཏུམ་འཇིགས་པའི་སྐུ་དང་ལྡན་པར་སྟོན་པ་ནི་གསལ་ཆ་བསྟན་པའོ། །གཏི་མུག་ཅན་ལ་གཏི་མུག་ལམ་ཁྱེར་གླང་པོ་ཆེའི་ཀོ་བས་བརྒྱན་པ་ནི་མི་རྟོག་མཚོན་པའོ། །ང་རྒྱལ་ཅན་ལ་ང་རྒྱལ་ལམ་དུ་ཁྱེར་གྱི་སྤྱོད་པ། སྟག་གི་ཤམ་ཐབས་བསྟན་པས་རྟོག་བྲལ་ཆེན་པོར་སྟོན་པའོ། །ཕྲག་དོག་ཅན་ལ་ཕྲག་དོག་ལམ་ཁྱེར་གྱི་སྤྱོད་པ། མིའི་གཡང་གཞི་ཡ་བསྐོར་གྱོན་པ་ནི་མཉམ་པ་ཉིད་དུ་གནས་པའོ། །གསུམ་པ་གདུག་པ་འདུལ་བ་ནི། དཔའ་གཏུམ་འཇིགས་པར་སྟོན་པའོ། །དོན་མཐའ་སྤྱོད་པའི་ལུང་རྫོགས་སོ།། ༈ །།